Hillbrow is 'n voorstad van Johannesburg, geleë in die F-streek (middestad) op een van die Goudstad se hoogste koppies, met 'n bevolking van 74 131 (2011), van wie 72 888 Swart, 638 Bruin, 296 Wit en 189 Indiërs was. Hillbrow is in 1894–95 aangelê en is reeds jare lank een van die digbevolkste gebiede ter wêreld met 'n bevolkingsdigtheid van meer as 68 000/km² in 2011. Die naam is afgelei van die feit dat dit geleë is op 'n heuwel ("hill") se rand ("brow"). Hillbrow was en is die tradisionele ingangspoort vir nuwelinge wat 'n heenkome in die stad se plaaslike en transnasionale ekonomie probeer vind, al het die etniese samestelling sedert die 1980's ingrypend verander. In die tyd van die ou bedeling was Hillbrow 'n kosmopolitaanse buurt vir inheemse blankes of nuwe (wit) immigrante uit Europa, asook die eerste buurt waar gay en lesbiese Suid-Afrikaners 'n infrastruktuur vir hul kulturele en vermaakbehoeftes kon vestig.